贈江西瑞上人至南海袖詩相過
作者：曾丰
朝代：宋

paragraphs: 六祖求衣從嶺出，六祖得衣從嶺入。
半夜抽身不露機，凹頭解擔猶留跡。
上人家住江之西，僕僕而南何所覓。
雅意真誠爲衣求，衣已不傳那可得。
假令爲法不爲衣，江西自是大法窟。
挑動上人熟機關，潮音激越箭鋒疾。
空還即色色即空，佛便是心心是佛。
心源一了千佛空，底用區區祖衣鉢。
達摩大鑑無兩身，震旦天竺非異國。
眼高海僅小泡浮，道大嶺纔微沫結。
往還始不計西東，入出今何問南北。
要知飛舄杖筇因，直爲玩山觀水設。
玄鑰無一勘不同，觀玩之中容有說。
山數須彌水西江，須口能吸芥能納。
吸猶不盡納猶餘，未足與談上乘法。
南海水况多于江，上人無口若爲吸。
萬一猶有口可開，我先剉斷上人舌。